Padtoets: Tweede skoot in die kolDie nuwe Subaru XV (Foto: Subaru) Subaru het ŉ paar jaar gelede die eerste XV bekendgestel. Hulle was baie trots op hul voertuig – maar ek was nie oortuig met die ontwerp nie. Nou is die nuwe XV beskikbaar – en dit lyk stukke beter. Nóg ŉ rede waarom ek baie respek het vir die XV is die feit dat dit ŉ kruismodel is – maar tóg vierwielaandrywing het met indrukwekkende grondvryhoogte, 220 mm om presies te wees. Daar is mediumgrootte sportnutsvoertuie wat nie eens 200 mm het nie. Een van die probleme wat ek vir ŉ geruime tyd met Subaru gehad het, was dat daar nie ŉ dieselenjin beskikbaar was nie. Toe bring hulle diesel Suid-Afrika toe, maar hul DPF (Diesel Particulate Filter) het baie probleme gegee omdat daar ŉ paar vereistes is vir dit om goed te werk. Die hoofvereiste is dat die voertuig goed op temperatuur kom en dan genoeg tyd het om deur sy herlewingsiklus te werk. Subaru het intussen besluit om nie meer die dieselmodelle in Suid-Afrika te verkoop nie. Die nuwe Subaru XV (Foto: Subaru) Aanvanklik was ek teleurgesteld, maar Subaru het in die tussentyd vir hul 2.0-viersilinderbokserenjin direkte brandstofinspuiting gegee. Dit verbeter die wringkrag en brandstofverbruik aansienlik. Nou sit mens met ŉ Subaru XV 2.0 CVT met vierwielaandrywing wat ŉ mens op die oop pad maklik 6 ℓ/100 km bied. Dit is voorwaar ŉ prestasie. Ouer Subaru’s het gebrul om 10 ℓ/100 km te haal. Die 2.0-viersilinderpetrol bied 115 kW en 196 Nm. Die enjin gaan gepaard met Subaru se CVT-palwisseltransmissie. Subaru het baie werk gedoen aan dié ratkas en dit so geprogrammeer dat dit ŉ gewone outo na-aap en “ratte wissel”. Ons het ŉ ruk gelede met dié ratkas gesleep in die Subaru Forester, en dit is ŉ goeie kombinasie. Die ontwerp is vir my taf genoeg om soos ŉ ernstige kruismodel te lyk. Die binneruim is baie meer luuks as ouer Subaru’s. Dit is ergonomies uitgelê, en gee vir mens tóg die gevoel van ŉ Japannese voertuig, wat nie meer ŉ slegte ding is nie. Daar is slim tegnologieë beskikbaar in die XV, soos Apple Carplay en Android Auto, asook Eyesight Camera. Subaru se Eyesight-stelsel werk indrukwekkend goed en is meer betroubaar as dit vergelyk word met ander infrarooi- of radarstelsels. Die Eyesight-stelsel bied afstandbeheerde spoedbeheer en botsingwaarskuwing. Die nuwe Subaru XV (Foto: Subaru) Die ritgehalte op die XV is puik. Dit is ŉ kombinasie tussen bande met ŉ behoorlike profiel en sagte vering. Al is die vering lekker sag, is daar nie wilde bakrol nie – ŉ goeie kompromie. Padhouvermoë is vir my deesdae ietwat alledaags. Daar is nie karre in dié klas wat slegte padhouvermoë het nie. Bande en veringstelsels het só goed gevorder dat dit nie eintlik meer ŉ probleem is op enige voertuie nie. Die XV het wel Subaru se wêreldberoemde Symmetrical All Wheel Drive wat tans die wêreld se gewildste stelsel is, bo Audi se Quattro. Subaru se stelsel werk indrukwekkend goed in sneeulande – iets waarvan ons hier in sonnige Suid-Afrika nie veel weet nie. Ek kan die XV maklik opsom. Dit is ŉ ware kruismodel met egte vierwielaandrywing en grondvryhoogte. Die brandstofverbruikkwale is nou opgelos en die binneruim baie luukser as sy voorganger. Die XV is vir my nou ŉ ware mededinger in die segment. Die reeks lyk só: Die reeks word gedek deur ŉ 5 jaar/150 000 km-waarborg en 3 jaar/75 000 km- omvattende instandhoudingsplan. Die Subaru XV het geen direkte mededingers nie. Voertuie soos die Nissan Qashqai is nie meer beskikbaar met allewielaandrywing nie. Daar is ŉ magdom vierwielaangedrewe sportnutsvoertuie – maar dan is hulle ook baie duurder as die Subaru. Die enigste vierwielaangedrewe voertuig wat in dimensies naby kom, is die Renault Duster. Ford se EcoSport is selfs ook te klein. Gaan toetsbestuur gerus die XV – jy sal aangenaam verras wees.